מעברו של מונאס דאבור מסביליה להופנהיים, חצי שנה לאחר שהצטרף אליה תמורת 15 מיליון יורו, מעורר תגובות גם בספרד. דאבור לא זכה להזדמנויות רבות בסביליה למרות שהקבוצה לא הרשימה בחלק ההתקפי והמעבר מייצר תמיהות בקרב האוהדים האנדלוסים וגם בתקשורת המקומית.
ז'ולן לופטגי, מאמן סביליה נשאל היום (רביעי) לגבי העזיבה של החלוץ. "לפני המשחק מול מאיורקה דאבור בא אלי ואל מונצ'י והודיע שיש לו הצעה מהופנהיים וביקש לעזוב", סיפר לופטגי, "אנחנו מאחלים לו הצלחה רבה, הוא בחור טוב ושחקן טוב". לופטגי נשאל האם המעבר היה מקובל גם עליו וגם על המנהל המקצועי וענה: "מונצ'י ואני מתואמים בדיעה אחת".
הסטטיסטיקה מראה שדאבור הבקיע שער כל 148 דקות על המגרש בסביליה ושרק מוניר אל חדדי היה עם קצב הבקעה טוב יותר העונה. עם זאת, הנתון מושפע מכך שדאבור כמעט לא שיחק, בוודאי לא בליגה. בעיתון מקומי נכתב כי דאבור "לא קיבל מספיק הזדמנויות ומדובר בהחמצה".